Predkladacia správa
__________________________

Vo februári 2003 vláda SR a NR SR zobrali na vedomie Informáciu zástupcov SR v Konvente o budúcnosti Európy o doterajšom priebehu diskusie.

Rokovanie Konventu sa v najbližších týždňoch dostane do rozhodujúcej etapy, keď sa bude rozhodovať o princípoch, na ktorých bude postavené fungovanie Európskej únie s 25 a viac členmi. Tento proces povedie k zmenám súčasného inštitucionálneho a právneho rámca EÚ. 
Právnym vyjadrením budúcich podmienok bude s najväčšou pravdepodobnosťou nová ústavná zmluva, ktorá by mala do primárneho práva EÚ vniesť prehľadnosť a zrozumiteľnosť.  
Hoci Konvent disponuje len odporúčacím mandátom a jeho závery teda nebudú záväzné pre následnú medzivládnu konferenciu, možno vychádzať z toho, že vzhľadom na zloženie Konventu bude výsledný dokument základom rozhodnutí budúcej medzivládnej konferencie. 
	Slovenská republika sa ako budúci člen EÚ aktívne zúčastňuje na práci Konventu a jej zástupcovia sa plnohodnotne podieľajú na odborných a politických diskusiách tohto fóra. Napriek tomu, že zástupcovia pristupujúcich krajín nemôžu formálne zabrániť prijatiu rozhodnutia Konventu o ktorejkoľvek otázke, ich hlas je zo strany zástupcov súčasných členských krajín prijímaný a akceptovaný s plnou vážnosťou. 
	Vzhľadom na vyššie uvedené je pre Slovenskú republiku v súčasnej etape dôležité definovať svoj postoj k zásadným otázkam, ktorými sa Konvent o budúcnosti Európy zaoberá. Východiskom pre formulovanie tohto postoja sú doterajšie stanoviská prednesené slovenskými zástupcami v Konvente, diskusie Národného Konventu i expertné stanoviská.
	
	Kompletný návrh textu Ústavnej zmluvy predloží predsedníctvo Konventu o budúcnosti EÚ v závere apríla t. r. po zapracovaní pripomienok z prebiehajúcich rokovaní plén Konventu. Tento návrh bude následne predložený na vyjadrenie vláde SR.

	Predkladaný materiál nemá finančný, ekonomický a environmentálny vplyv, ani vplyv na zamestnanosť.